b'\n_START_ARTICLE_\nSuomen Lintutieteellinen Yhdistys\n_START_PARAGRAPH_\nSuomen Lintutieteellinen Yhdistys oli Suomen ensimm\xc3\xa4inen lintutieteellinen yhdistys vuosina 1924\xe2\x80\x932004._NEWLINE_Lintutieteilij\xc3\xa4 Ivar Hortlingin aloitteesta perustettu Suomen Lintutieteellinen Yhdistys (SLY) aloitti toimintansa kev\xc3\xa4\xc3\xa4ll\xc3\xa4 1924. Hortling oli ty\xc3\xb6skennellyt kuusi viikkoa Helgolandin lintuasemalla Saksassa syksyll\xc3\xa4 1923, ja sielt\xc3\xa4 saamansa esimerkin mukaan halusi kohentaa suomalaisen lintutieteen toimintaa. H\xc3\xa4n toimi yhdistyksen puheenjohtajana kaksi ensimm\xc3\xa4ist\xc3\xa4 vuotta ja ryhtyi Einari Merikallion kanssa toimittamaan yhdistyksen lintutieteellist\xc3\xa4 julkaisua Ornis Fennica._NEWLINE_Vuonna 1953 yhdistyksen alaisuuteen perustettiin Nuorisojaosto, joka 20. tammikuuta 1973 muutti nimens\xc3\xa4 Lintutieteellisten Yhdistyksen Liitoksi, ja josta sittemmin tuli BirdLife Suomi. SLY oli BirdLife Suomen j\xc3\xa4senyhdistys. SLY:n hallitus p\xc3\xa4\xc3\xa4tti kokouksessaan 29. joulukuuta 2004 lopettaa yhdistyksen toiminnan. BirdLife Suomi ryhtyi julkaisemaan Ornis Fennicaa vuodesta 2005 alkaen._NEWLINE_SLY yll\xc3\xa4piti Johannes Snellmanin vuonna 1927 perustamaa Signilsk\xc3\xa4rin lintuasemaa Hammarlandissa.'